JCK มั่นใจเปิดประเทศ หนุนขายที่ดินสิ้นปีนี้ 60 ไร่-ประเดิม “บ้านเดี่ยว” เชียงรายต้นปี 65
JCK เผยคาดได้รับอานิสงส์เปิดประเทศ 1 พ.ย.นี้ มั่นใจหนุนขายที่ดินนิคมอุตสาหกรรมทีเอฟดี เฟส 2 ได้ประมาณ 60 ไร่ ในสิ้นปี 64 เผยแผนกระจายฐานรายได้ด้วยการรุกธุรกิจอสังหาฯ เล็งเปิดตัวบ้านเดี่ยว ในจ.เชียงราย โครงการแรกในช่วงต้นปี 65  
JCK มั่นใจรับอานิสงส์เปิดประเทศ หนุนขายที่ดินนิคมฯ "ทีเอฟดี เฟส 2" ได้ 60 ไร่สิ้นปี 64 เดินหน้า เปิดตัว "บ้านเดี่ยว" โครงการแรกต้นปี 65
19 ต.ค. 2564

นายกฤตวัฒน์ เตชะอุบล กรรมการบริหาร บริษัท เจซีเค อินเตอร์เนชั่นแนล จำกัด (มหาชน) หรือ JCK เปิดเผยว่า ตามที่รัฐบาลประกาศเตรียมเปิดประเทศในวันที่ 1 พฤจิกายน 2564 นั้น บริษัทคาดว่าจะได้รับผลเชิงบวก เนื่องจากการค้าและการลงทุนที่เคยชะงัก จากสถานการณ์ของการแพร่ระบาดของเชื้อไวรัสโควิด-19 จะกลับมาคึกคัก ซึ่งจะสนับสนุนให้บริษัทสามารถขายที่ดินในนิคมอุตสาหกรรมทีเอฟดี เฟส 2 ได้ประมาณ 60 ไร่ ภายในสิ้นปี 2564
ส่วนของธุรกิจแวร์เฮ้าสที่มีจำนวน 1 แสนตารางเมตรนั้น ได้ปล่อยให้เช่าไปแล้วในสัดส่วน 60% คาดว่าภายหลังการเปิดประเทศจะทำให้เกิดความต้องการเช่าและซื้อแวร์เฮ้าส์มากขึ้น
“แนวโน้มรายได้ของบริษัทฯ จะมีทิศทางที่ดีขึ้น และคาดว่าในปี 65 เชื่อมั่นว่าสถานการณ์ของโควิด-19 จะคลี่คลายมากว่านี้ ประชาชนได้รับวัคซีนในวงกว้าง คาดว่าจะสามารถกลับมาใช้ชีวิตประจำวันได้ตามปกติ ทำให้มั่นใจว่าการค้าและการลงทุนจะกลับมาคึกคักเข้าสู่ภาวะปกติ”นายกฤตวัฒน์ กล่าว
อย่างไรก็ตาม บริษัทฯยังคงเดินหน้าตามแผนกระจายฐานรายได้ด้วยการรุกสู่ธุรกิจพัฒนาอสังหาริมทรัพย์ในจังหวัดเชียงราย เนื่องจากเป็นจังหวัดที่มีศักยภาพ มีโอกาสขยายตัวค่อนข้างสูง และเป็นจังหวัดที่เชื่อมรอยต่อไปยังต่างประเทศ ข้อสำคัญรถไฟเส้นทางคุนหมิง มณฑลยูนนาน ประเทศจีน-นครหลวงเวียงจันทร์ สปป.ลาว กำหนดเปิดในช่วงปลายปีนี้ สามารถดึงการค้าและการลงทุนจากจีนเข้ามาได้ และเป็นจังหวะเดียวกับรัฐบาลประกาศเปิดประเทศ ซึ่งตามแผนบริษัทฯ ได้ลงทุนที่ดินเพื่อเตรียมพัฒนาด้วยตนเอง และในรูปแบบร่วมลงทุนกับผู้ประกอบการท้องถิ่น โดยคาดว่าจะเปิดตัวโครงการบ้านเดี่ยวเป็นโครงการแรกในช่วงต้นปี 2565